b'\n_START_ARTICLE_\nNeru\xc8\x99ai, Tatarbunar\n_START_SECTION_\nIstoric\n_START_PARAGRAPH_\nSatul Neru\xc8\x99ai a fost \xc3\xaentemeiat \xc3\xaen anul 1777 de c\xc4\x83tre \xc8\x9b\xc4\x83rani moldoveni fugi\xc8\x9bi de iob\xc4\x83gie, numindu-se ini\xc8\x9bial Noro\xc8\x99ei._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Pentru a-\xc8\x99i consolida st\xc4\x83p\xc3\xa2nirea asupra Basarabiei, autorit\xc4\x83\xc8\x9bile \xc8\x9bariste au sprijinit \xc3\xaencep\xc3\xa2nd de la \xc3\xaenceputul r\xc4\x83zboiului stabilirea \xc3\xaen sudul Basarabiei a familiilor de imigran\xc8\x9bi bulgari \xc8\x99i g\xc4\x83g\xc4\x83uzi din sudul Dun\xc4\x83rii, ace\xc8\x99tia primind terenuri de la ocupan\xc8\x9bii ru\xc8\x99i ai Basarabiei. \xc3\x8en anul 1817 s-au stabilit \xc3\xaen sat cazaci din trupele ruse\xc8\x99ti cantonate la gurile Dun\xc4\x83rii._NEWLINE_La \xc3\xaenceputul secolului al XIX-lea, conform recens\xc4\x83m\xc3\xa2ntului efectuat de c\xc4\x83tre autorit\xc4\x83\xc8\x9bile \xc8\x9bariste \xc3\xaen anul 1817, satul Noro\xc8\x99ei (Neru\xc8\x99ai) f\xc4\x83cea parte din Ocolul Chiliei a \xc8\x9ainutului Ismail ._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). \xc3\x8en urma acestei pierderi teritoriale, Rusia nu a mai avut acces la gurile Dun\xc4\x83rii. \xc3\x8en urma Unirii Moldovei cu \xc8\x9aara Rom\xc3\xa2neasc\xc4\x83 din 1859, acest teritoriu a intrat \xc3\xaen componen\xc8\x9ba noului stat Rom\xc3\xa2nia (numit p\xc3\xa2n\xc4\x83 \xc3\xaen 1866 "Principatele Unite ale Valahiei \xc8\x99i Moldovei"). \xc3\x8en urma Tratatului de pace de la Berlin din 1878, Rom\xc3\xa2nia a fost constr\xc3\xa2ns\xc4\x83 s\xc4\x83 cedeze Rusiei sudul Basarabiei._NEWLINE_\xc3\x8en perioada de p\xc3\xa2n\xc4\x83 la primul r\xc4\x83zboi mondial, s-au intensificat nemul\xc8\x9bumirile \xc8\x9b\xc4\x83ranilor s\xc4\x83raci cauzate de lipsa p\xc4\x83m\xc3\xa2ntului. \xc3\x8en decembrie 1917, activi\xc8\x99tii bol\xc8\x99evici au preluat conducerea \xc3\xaen sat. A fost creat un comitet condus de activistul bol\xc8\x99evic Leonte \xc8\x9aurcan, care a procedat la \xc3\xaemp\xc4\x83r\xc8\x9birea p\xc4\x83m\xc3\xa2nturilor confiscate de la proprietari. Interven\xc8\x9bia armatei rom\xc3\xa2ne a dus la \xc3\xaen\xc4\x83bu\xc8\x99irea rebeliunii bol\xc8\x99evice \xc8\x99i la pacificarea localit\xc4\x83\xc8\x9bii._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Neru\xc8\x99ai a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Chilia-Nou\xc4\x83 a jude\xc8\x9bului Ismail. Pe atunci, majoritatea popula\xc8\x9biei era format\xc4\x83 din ru\xc8\x99i, exist\xc3\xa2nd \xc8\x99i o comunitate de rom\xc3\xa2ni. La recens\xc4\x83m\xc3\xa2ntul din 1930, s-a constatat c\xc4\x83 din cei 3.234 locuitori din sat, 1.775 erau ru\xc8\x99i (54.89%), 1.394 rom\xc3\xa2ni (43.10%), 22 ucraineni (0.68%), 21 germani (0.65%), 14 evrei, 9 bulgari \xc8\x99i 2 polonezi. La 1 ianuarie 1940, din cei 3.980 locuitori ai satului, 2.242 erau ru\xc8\x99i (56.33%), 1.652 rom\xc3\xa2ni (41.51%), 52 polonezi (1.31%), 22 evrei \xc8\x99i 5 bulgari._NEWLINE_\xc3\x8en perioada interbelic\xc4\x83, satul s-a aflat \xc3\xaen aria de interes a activi\xc8\x99tilor bol\xc8\x99evici din URSS, aici exist\xc3\xa2nd un comitet revolu\xc8\x9bionar clandestin. Membrii organiza\xc8\x9biei comuniste din sat au men\xc8\x9binut leg\xc4\x83turi str\xc3\xa2nse cu organiza\xc8\x9bia din Chilia Nou\xc4\x83, distribuind pliante \xc3\xaen care f\xc4\x83ceau propagand\xc4\x83 pentru revolu\xc8\x9bia sovietic\xc4\x83 \xc8\x99i r\xc4\x83sturnarea regimului burghezo-mo\xc8\x99ieresc din Rom\xc3\xa2nia. Mai mul\xc8\x9bi s\xc4\x83teni au participat la R\xc4\x83scoala de la Tatarbunar din 1924, organizat\xc4\x83 de bol\xc8\x99evicii din URSS._NEWLINE_\xc3\x8en seara zilei de 15 septembrie 1924, o band\xc4\x83 de agitatori bol\xc8\x99evici de 20-30 de persoane a preluat conducerea \xc3\xaen satul Neru\xc8\x99ai, intimid\xc3\xa2nd restul popula\xc8\x9biei. Rebelii au creat autorit\xc4\x83\xc8\x9bi sovietice - comitete revolu\xc8\x9bionare, unit\xc4\x83\xc8\x9bi de mili\xc8\x9bie popular\xc4\x83 \xc8\x99i G\xc4\x83rzile Ro\xc8\x99ii. Conduc\xc4\x83torul rebelilor din sat era acela\xc8\x99i Leonte \xc8\x9aurcan. Rebeliunea nu a fost sus\xc8\x9binut\xc4\x83 de \xc8\x9b\xc4\x83ranii rom\xc3\xa2ni din Basarabia \xc8\x99i de coloni\xc8\x99tii germani. \xc3\x8en seara zilei de 17, Nenin a decis s\xc4\x83 se retrag\xc4\x83 din Tatarbunar c\xc4\x83tre satul Neru\xc8\x99ai, unde urmau s\xc4\x83 fie sprijini\xc8\x9bi de Leonte \xc8\x9aurcan, care dispunea de un stoc mare de arme ascunse. Ac\xc8\x9biunea de retragere nu a reu\xc8\x99it din cauza faptului c\xc4\x83 armata rom\xc3\xa2n\xc4\x83 a barat drumul de retragere._NEWLINE_\xc3\x8en 18 septembrie, rebelii din Neru\xc8\x99ai s-au unit cu cei din Eschipolos \xc8\x99i au luptat cu solda\xc8\x9bii \xc8\x99i jandarmii rom\xc3\xa2ni \xc3\xaen apropierea satului Ci\xc8\x99mele. Dup\xc4\x83 ce au pierdut mai mult de 200 de persoane, rebelii au fost obliga\xc8\x9bi s\xc4\x83 se retrag\xc4\x83. Dup\xc4\x83 \xc3\xaen\xc4\x83bu\xc8\x99irea revoltei, au fost aresta\xc8\x9bi mai mult de 50 de s\xc4\x83teni, iar 6 dintre ei au fost condamna\xc8\x9bi. Provoc\xc4\x83rile comuni\xc8\x99tilor au continuat \xc8\x99i \xc3\xaen anii urm\xc4\x83tori. \xc3\x8en 1930, poli\xc8\x9bia a arestat mai mul\xc8\x9bi s\xc4\x83teni care desf\xc4\x83\xc8\x99urau activit\xc4\x83\xc8\x9bi subversive, ace\xc8\x99tia fiind ancheta\xc8\x9bi \xc8\x99i b\xc4\x83tu\xc8\x9bi de jandarmi._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene . Imediat dup\xc4\x83 ocuparea Basarabiei, autorit\xc4\x83\xc8\x9bile sovietice au \xc3\xaenfiin\xc8\x9bat \xc3\xaen sat un colhoz._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi. Un num\xc4\x83r de 409 localnici au luptat \xc3\xaen cel de-al doilea r\xc4\x83zboi mondial, 208 dintre ei murind pe front._NEWLINE_\xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Neru\xc8\x99ai face parte din raionul Tatarbunar al regiunii Odesa din cadrul Ucrainei independente. \xc3\x8en prezent, satul are 1.993 locuitori, \xc3\xaen propor\xc8\x9bii mari rom\xc3\xa2ni (moldoveni) \xc8\x99i ucraineni.\n_START_SECTION_\nEconomie\n_START_PARAGRAPH_\nLocuitorii satului Neru\xc8\x99ai se ocup\xc4\x83 \xc3\xaen principal cu agricultura \xc8\x99i cu zootehnia. \xc3\x8en ferma colectiv\xc4\x83 de animale erau crescute \xc3\xaen anii \'60 ai secolului al XX-lea 1.600 vaci.\n_START_SECTION_\nLegend\xc4\x83\n_START_PARAGRAPH_\n\xc3\x8en satul Neru\xc8\x99ai a existat o icoan\xc4\x83 a Maicii Domnului cu Pruncul, denumit\xc4\x83 Neru\xc8\x99aiskaia. Ea a apar\xc8\x9binut unei familii de binecredincio\xc8\x99i din comuna Neru\xc8\x99ai._NEWLINE_\xc3\x8entr-una din zile din anii care au urmat ocup\xc4\x83rii Basarabiei de c\xc4\x83tre ru\xc8\x99i, icoana ar fi vorbit \xc8\x9b\xc4\x83ranilor basarabeni care se rugau \xc3\xaen biseric\xc4\x83, spun\xc3\xa2ndu-le credincio\xc8\x99ilor: "Duce\xc8\x9bi-m\xc4\x83 la turci!". \xc3\x8en\xc8\x9beleg\xc3\xa2nd c\xc4\x83 se refer\xc4\x83 la Dobrogea care se afla \xc3\xaen acea vreme sub ocupa\xc8\x9bie turceasc\xc4\x83, \xc3\xaen anul 1816, un soldat rom\xc3\xa2n a luat icoana din satul Neru\xc8\x99ai \xc8\x99i a d\xc4\x83ruit-o M\xc4\x83n\xc4\x83stirii Celic-Dere. \xc3\x8en prezent, icoana este considerat\xc4\x83 f\xc4\x83c\xc4\x83toare de minuni \xc8\x99i p\xc4\x83strat\xc4\x83 \xc3\xaen paraclisul m\xc4\x83n\xc4\x83stirii.'